OPPDRAG KIRKEROMMET

Tidsbruk: 30-90 minutt

# Forberedelse

* Gå selv på oppdagelsesferd i kirkerommet! Mye av metodikken som foreslås kan også brukes i en forberedelsesgruppe med ungdom og voksne.
* Velg øvelser og aktiviteter som passer i *din* kirke. I en stor katedralkirke passer det bra med klang- og størrelsesøvelser, i en gammel trekirke kan man kanskje oppdage bruksspor og spesielle lukter, i en arbeidskirke er det kanskje mange materialer, farger og former.
* Bruk god tid. Ikke stress. Å utforske kirkerommet kan ta mye tid. Ha tid til samtalene! Less is more! (Men ha nok aktiviteter i bakhånda, slik at du er klar for både avbrekk (lek og sprell) og innhold/oppdrag.)
* Ser det fint ut i kirka? Ryddig og rent, blomster, tente lys, vann i døpefonten osv.?
* Tenk gjennom:
  + Hvem kommer? Hva vet vi om barna? Noe som må tas hensyn til? Når noe uforutsett skjer, hvem har ansvar? Hvordan reagerer vi på uro, stygge ord, mobilbruk, …?
  + Hva ønsker vi med opplegget?
  + Hva ønsker vi å formidle? Hvilke sider av menigheten ønsker vi at barna og foreldre blir kjent med?
  + Hva ønsker vi ikke å formidle?
* Alle øvelser og aktiviteter kan organiseres som agentoppdrag. Bruker dere lommelykt, forstørrelsesglass o.l. kan disse gjerne brukes.

# Utforsk rommet

Velg ut noen aktiviteter, og ha god tid til å gjennomføre det!

* **Bli kjent**

*Tid: 10 min*

Del ut laminerte detaljbilder fra kirkerommet (del av et bilde, del av et ornament, liten detalj på alteret, et spesielt materiell … finn bilder som en ikke nødvendigvis oppdager med en gang). Oppdrag: finn detaljene.

* **Finne yndlingsplass**en

*Tid: 10-15 min*

Gå rundt, finne yndlingsplassen sin, sitte/stå/ligge litt der. Evt. kan alle barn får en blomst/kvist eller et papirhjerte og legger det på yndlingsplassen sin. Her kan litt dempet piano- eller orgelmusikk bidra til en rolig atmosfære.

* **Utforsk klangen**

*Tid: 5 min*

Når alle er stille, hva hører dere? Bruk en regnstav, et instrument, en syngebolle e.l. og lytt. Hvor lenge hører dere lyden?

* **Materialer og farger**

*Tid: 10 min*

Hvilke materialer finner dere i kirken? Hvilke farger? Hvor er det lyst, hvor er det mørkt? Hvor kommer lyset ifra? Hvordan føles rommet med fingrene?

* **Stort rom**

*Tid: 15 min*

Hvor høy er kirken? Med hjelp av en heliumballong med lang bånd kan dere måle. Så er det fint å legge seg i en lang rekke så langt dere har målt. Hvor mange barn må ligge etter hverandre for å nå kirkens høyde? Er kirken like lang som den er høy? Dere kan også måle hele kirkerommet ved å telle skritt.

* **Om kirken**

*Tid: 15 min*

Hvilken form har kirken? Bruk et papirmal som illustrasjon.

Hvor gammel er kirken? (Det er ikke først og fremst viktig å fortelle nøyaktig hvor gammel kirken er. Kirken er gammel for barna uansett (hvis den ikke er nettopp bygget). Interessant er samtalen om alderen. Hva ser gammelt eller spesielt ut? Hvorfor tror du det er gammelt? Finner man spor etter mange mennesker? Hvem har vært her?)

* **Takmaleri**

*Tid: 10-15 min*

Ligg på gulvet og se opp i taket. Her passer det fint med rolig musikk. Etterpå forteller dere hverandre hva dere har sett.

* **Hvem bruker kirken?**

*Tid: 10-15 min*

Finn spor etter mennesker i kirkerommet. Hva finner dere? Hvem har vel vært her? Hva gjør menneskene her?

# Inventar og symboler i kirkerommet

**Viktig:** ikke hold miniforelesninger om symbolene, men inspirer til undring og egne oppdagelser.

Kan organiseres som stasjoner med smågrupper med en leder per stasjon. Da kan man ha enkle aktiviteter til hver stasjon, men det er ikke nødvendig. Tidsbruk ca. 15 min per stasjon avhengig av gruppestørrelsen, men kreative oppgaver kan ta 20-30 min.

* **Alter**

Hvorfor står det et bord i kirken? Kan man gå rundt? Hva er på bordet? Når vi hvisker fra alteret, kan et barn høre det bakerst i kirken?

Aktivitet: en liten matpause med druer, kjeks og saft.

* **Prekestol**

Hvordan er det å stå der og snakke? Hvordan er det å høre på?

Aktivitet: Prøve å snakke fra prekestolen. Ha gjerne en enkel kort setning (korte ord, store bokstaver) eller tekst klar for de som ønsker å prøve å lese noe fra prekestolen. Og hvordan er det for de som hører på?

* **Døpefont**

Legg frem et hvitt håndkle, en vannmugge, en såpe og et lys ved døpefonten. Hvorfor ligger det her? Noen har kanskje lyst å fortelle fra en dåp de har vært med på? Du kan også vise noen forskjellige bilder fra dåp. Ta forsiktig på vannet. Er det noen symboler på eller i nærheten av døpefonten? Hvorfor?

Aktivitet, hvis alle er døpt (!): Ha en liten dåpspåminnelse, vann i pannen eller på hånden, alle tenner et lys e.l.

Aktivitet: Hvert barn får lage et enkelt navnesmykke med bokstavperler.

* **Kors/alterbilde**

Prøv å ha en åpen tilnærming. Hva ser dere? Kjenner dere noe igjen?

Aktivitet: Alle lager sitt eget kors.

Aktivitet: Bruke et laminert bilde av alterbildet eller korset til å lage et puslespill. Gruppen skal pusle det sammen. Slik skjerper man blikket på detaljene på bildet.

* **Kirkeskip**

Mange kirker har et skip hengende i midtgangen. Hvorfor det? Hvorfor kaller vi kirkerommet for et kirkeskip? Hvilke bibelfortellinger husker man om båt?

Aktivitet: Brette en papirbåt: vi er alle en del av kirkens fellesskap

* **Vinduer**

Oppdag bilder, mønstre og farger. Hvis solen stråler gjennom, bruk hvite ark for å fange lysene og fargene.

Aktivitet: lag glassmaleri, se f.eks. hobbyassistenten.no

* **Orgelet**

Med enkle fløyter (også dommerfløyter, bursdagsfløter o.l. kan brukes) i forskjellig størrelse kan man forklare hvordan en orgel fungere. Orgelet kan uttrykke veldig mye uten ord. Barna kan nevne forskjellige følelser eller hendelser og organisten kan uttrykke det på orgelet. Kanskje barna kan spille litt selv, eller synge sammen med orgelet.

* **Andre symboler**

Ta utgangspunkt i din kirke. Hva er spesielt? Spesielle symboler og annet. Finnes et skip, gjør noe ut av det. Noe som finnes mange av i kirken, noen kirker har f.eks. mange kors, fugler, engler e.l. Hvor mange finner dere? Ser de forskjellig ut?

Putt mange små gjenstander i en kurv som finnes i din kirke f.eks. en plastblomst, en liten engel, et kors, et lite dukkehusbord, gull, et lys, en liten flaske vann, et tall, en liten fugl og mye mer. Disse må ikke ligne tingene i kirken. Dekk over med en duk. Alle trekker en gjenstand og finner den i kirkerommet. Noen ting finner man kanskje flere steder.

* **På oppdagelsesferd uten planlagte stasjoner**

*Tid: avhengig av gruppestørrelsen*

Del ut laminerte kort med spørsmålstegn. Alle barn går rolig rund, gjerne til musikk, og finner et sted der de lurer på noe. Så går gruppen rundt fra spørsmål til spørsmål å prøver i felleskap å finne svar.

# Ute

Kirken kan selvsagt også utforskes utenfra.

* Går rundt kirka. Hva er typisk for en kirke fra utsiden?
* Hvor høy er kirken? Hvor mange skritt bruker vi for å gå rundt hele kirken?
* Hør på kirkeklokkene. Hvor mange klokker ringer? Hvor langt kan man høre de?
* Noe spesielt ute? Bilder, kirkegård, monumenter? Hva forteller de?